Vruntlike grote tho allen tiiden in Gode vorghescreven. Wetet, leve sunderghe vrundes, dat ik juwen vruntliken breff untfanghen hebbe unde wol vornomen, des ik ju vruntliken danke. Item alz gii my screven van der schepe weghen unde luede, de hir solden ghehindert syn, des wet ju leve wol, dat ik ju vak[e]ne screven unde gheclaghet hebbe, wat schaden unde hoen de Rutzen myme heren ghedaen hebbet, syme lande, synen lueden unde unde[r]saten mit roef, brande unde dotslaghe, doch al bynnen vrede, unde ik en gherne wat darumme ghedaen hadde; unde hebbe ik ju bidden laten, dat gii den juwen darvore warneden, dat se en nicht thovoerden edder sterkeden, wente nemen se dar schaden over, dat were my leeth, och wil ik dar nene namaninghe umme hebben. Idoch so hebbe ik dit vorholden umme des besten willen so langhe, wente de dagh ute was, de tuschen myne heren unde en upghenomen was, alz ju unde mer bederven lueden wol witlich is, wo he stunth edder wenne he uthghink. Och hebbe ik vornomen, dat gii se noch vorwarnet hebbet, alz my de schipper Herberth Pape bekande unde berichtet hevet, dat gii juwe bodene tho eme hadden unde leten ene warnen unde vorboden eme, dat he seghelen solde, unde seghede he my, dat de luede jo uppe ewenture seghelen wolden; hirover sint se ghehindert unde er guet mit den Ruetzen unde mit ereme gude thosamende unde sint hir in d[e]r mate bracht; mach man se mit ere unde rechte beholden, so menet de gude lude, de se grepen, des gherne to netende, moeghen se nicht, se willen dar afflaten. Item wo disse sake nuu to disser tiit endet syn, des kan ju juwe bode, wiser disses brefwes, wol berichten. Wes ik vortan doen en mach, dat ju tho leve unde willen komen en kan, dat do ik gherne. In Ghode blivet ewichliken tho my tho bedende alz juweme vrunde. Screven uppe Wiborgh des mandages na sunte Symon Jude, under myme ingheseghel. Thord Bunde Røricxsone, ritter, format hec. Adress: An de erbaren lude, borghemeisters unde raetluede der stat to Revele sal disser breff mit werdicheit etc.